**Klaipėdos miesto integruotų investicijų teritorijos vietos veiklos grupės 2016-2022 m. vietos plėtros strategijos**

**2 priedas**

**Vietos plėtros strategijos veiksmų loginis ir finansinis pagrindimas**

*Ši lentelė sudaryta remiantis galimų pareiškėjų pateiktais projektiniais pasiūlymais. Klaipėdos miesto integruotų investicijų vietos veiklos grupė 2015 m. gruodžio mėn. pradžioje buvo paskelbusi viešą prašymą teikti pasiūlymus dėl projektų, kuriuos būtų galima vykdyti 2016-2022 m. įgyvendinant vietos plėtros strategiją. Sulaukta 17 pasiūlymų. Lėšų poreikis pateikiamas abstraktus, nes atlikti detalių paskaičiavimų nėra įmanoma, kol nėra aiškūs projektų vykdytojai, jų turimos patalpos, veiklos ir t.t.*

| **Veiksmo pavadinimas** | **Veiksmo esmės aprašymas** | **Lėšų poreikio pagrindimas** |
| --- | --- | --- |
| 1.1.1. Bendradarbystės centro pradedantiems verslą – fizinės erdvės su inkubavimo paslaugomis įkūrimas ir palaikymas | Veiksmo tikslinė grupė – darbingi bedarbiai ir neaktyvūs gyventojai, kiti darbingi gyventojai, kurių namų ūkio pajamos neviršija namų ūkio skurdo rizikos ribos; vietos plėtros strategijos įgyvendinimo teritorijos gyventojai - verslininkai, kurie yra pradėję vietos plėtros strategijos įgyvendinimo teritorijoje vykdyti ūkinę komercinę veiklą ne anksčiau kaip prieš 1 metus iki pradėjimo dalyvauti projekto veiklose. Įgyvendinant šį veiksmą, planuojama vykdyti vieną projektą. Tikslinėje teritorijoje planuojama įkurti bendradarbystės centrą (angl. *hub*), t.y. apie 150 m2 patalpas, kuriose dirbs pradedantieji verslą/indvidualią veiklą asmenys. Planuojama įrengti ne mažiau 15 darbo vietų ir per trejus metus inkubuoti ne mažiau kaip 45 verslą pradėjusius asmenis. Planuojamos veiklos: patalpų įrengimas, inkubavimo paslaugų teikimas (individualus konsultavimas, mentorystė, kūrybinės dirbtuvės, verslumo seminarai, bendrų virtualių rinkodaros įrankių kūrimas); informacijos sklaida. Bus siekiama efekto, kad įkurtas bendradarbystės centras gyvuotų ne tik projekto laikotarpį, bet sugebėtų išsilaikyti ilgą laiką. | Veiksmui įgyvendinti planuojama 119700,00 Eur per trejus metus Lėšos planuojamos patalpų einamajam remontui (ne daugiau kaip 11,9 tūkst. Eur 10 proc. projekto vertės), patalpų išlaikymui (komunalinių paslaugų, ryšio paslaugų išlaidoms), baldų (15 komplektų) ir įvairios įrangos, įskaitant kompiuterinę techniką, įsigijimui, inkubavimo veikloms, projekto administravimui. |
| 1.1.2. SVV kūrimosi tikslinėje teritorijoje skatinimas suteikiant mokymus, konsultacijas ir paramą verslo pradžiai (prioritetą teikiant verslams, pradedantiems veiklą teritorijose, atnaujinamose įgyvendinant Klaipėdos miesto integruotos teritorijos vystymo programą) | Veiksmo tikslinė grupė – darbingi bedarbiai ir neaktyvūs gyventojai; kiti darbingi gyventojai, kurių namų ūkio pajamos neviršija namų ūkio skurdo rizikos ribos; vietos plėtros strategijos įgyvendinimo teritorijos gyventojai - verslininkai, kurie yra pradėję vietos plėtros strategijos įgyvendinimo teritorijoje vykdyti ūkinę komercinę veiklą ne anksčiau kaip prieš 1 metus iki pradėjimo dalyvauti projekto veiklose; ne anksčiau kaip prieš 1 metus iki projektinio pasiūlymo pateikimo vietos veiklos grupei dienos (tuo atveju, kai atstovaujama įmonė yra pareiškėju ar partneriu) arba iki pradėjimo dalyvauti projekto veiklose (tuo atveju, kai atstovaujama įmonė nėra pareiškėju ar partneriu) Juridinių asmenų registre įregistruotų ir ūkinę komercinę veiklą vietos plėtros strategijos įgyvendinimo teritorijoje vykdančių įmonių darbuotojai ir valdymo organų atstovai.  Prieš keliolika metų tikslinėje teritorijoje buvo gausu SVV įmonių, tačiau jau daugiau negu dešimtmetį teritoriją (ypatingai centrinę miesto dalį ir senamiestį) kamuoja “išsikraustančio” į didžiuosius prekybos centrus ir kitas miesto dalis SVV problema. Tarp asocijuotų verslo struktūrų ir vietos savivaldos dėl tokios situacijos nuolatos kyla ginčai, tvyro įtampa. Todėl vienas didžiausių iššūkių vietos veiklos grupei yra siekis išspręsti šią įsisenėjusią problemą. Problemai spręsti yra palankios prielaidos: tikslinės teritorijos gyventojų apklausos rezultatai parodė, kad daug jaunesnio amžiaus respondentų norėtų pradėti verslą.  Įgyvendinant šį veiksmą, planuojama vykdyti keletą projektų:  1) Verslumo skatinimo stovyklų ir konkursų organizavimas. Šio projekto įgyvendinimo metu tikslinėje teritorijoje gyvenantys verslą norintis pradėti/pradėję asmenys (prioritetą teikiant jaunuoliams (16-29 m.)) būtų patyrusių mentorių mokomi verslo paslapčių, analizuotų tikslinės teritorijos verslo problematiką, generuotų idėjas ir rengtų verslo planus, galimus įgyvendinti tikslinėje teritorijoje. Į šias veiklas per trejus metus planuojama įtraukti apie 100 asmenų. Atrinkti geriausi verslo planai gautų paramą verslo pradžiai ir būtų įgyvendinami. Planuojama, kad tikslinėje teritorijoje bus įgyvendinti ne mažiau kaip 4 parengti verslo planai.  2) Verslo subjektų pritraukimas į problemines teritorijas. Kitų dviejų projektų tikslinė grupė taip pat bus gyventojai, pradėję ar norintys pradėti verslą. Paskelbus kvietimą teikti paraiškas projektų finansavimui, tikimasi gauti originalių idėjų, kaip paskatinti SVV įsikurti tose tikslinės teritorijos vietose, kurios šiuo metu yra praradusios patrauklumą verslui vystyti. Labiausiai idėjų laukiama toms erdvėms, kurios bus atnaujinamos įgyvendinant Klaipėdos miesto integruotos teritorijos vystymo programą – tai Klaipėdos senamiesčio ir centrinės dalies erdvės (Jono kalnelis, Atgimimo aikštė, Turgaus aikštė, Danės skveras, pėsčiųjų takas nuo Sausio 15-osios g. iki Kauno g. ir kt.), taip pat apleistoms teritorijoms, daugiabučių namų kvartalams. Projektų vykdytojai (tikimasi, kad jais taps asocijuotos verslo struktūros partnerystėje su aukštosiomis mokyklomis) turėtų vykdyti šias veiklas: subjektų, norinčių pradėti/vystyti komercinę/ūkinę veiklą probleminėse teritorijose suradimas, besikuriančio verslo konsultavimas, pagalba randant tiekėjus, klientus; mentorystė „verslas verslui“, teikiant konsultacijas konkretaus verslo kūrimo ir plėtros klausimais, paramos verslo pradžiai suteikimas SVV įmonėms (įrangos įsigijimui ir pan.). Dviejų projektų vykdymo metu planuojama suteikti paramą ne mažiau kaip 31 SVV.  **Paaiškinimas, kodėl strategijoje veiksmas iš karto neskaidomas į tris dalis**: norima suplanuoti stambesnes priemones, siekiant neišskaidyti finansavimo apimties ir neužkirsti kelio originalioms SVV pritraukimo į tikslinę teritoriją projektų idėjoms. | Veiksmui įgyvendinti planuojama 444600,00 Eur. per 6 metus. Skaičiuojant lėšų poreikį šiam veiksmui įgyvendinti, buvo laikomasi prielaidos, kad parama vienam SVV subjektui negali viršyti 10 tūkst. Eur, kadangi planuojama paremti 35 įmones, tai parama verslui (verslo paramos krepšelis susidėtų iš kompleksinių priemonių – konsultavimas, mentorystė, parama įrangai įsigyti ir pan.) sudarytų 350 tūkst. Eur. Planuojama, kad verslumo įgūdžių ugdymo paslaugas gaus ne mažiau kaip 100 asmenų, vieno asmens dalyvavimo mokymų cikle kaštai preliminariai sudarys apie 500 Eur (įskaitant visas paslaugas). Kitos projektų išlaidos – projekto vykdytojų patiriamos patalpų ir personalo išlaikymo, informacijos sklaidos, rinkodaros priemonių kūrimo, projektų administravimo išlaidos ir pan. |
| 1.1.3. Miesto ir kaimo sąveika, skatinant inovacijų plėtrą ir ekonominę sanglaudą (bendradarbiaujant su besiribojančių vietovių vietos veiklos grupėmis) | Veiksmo tikslinė grupė – darbingi bedarbiai ir neaktyvūs gyventojai, kiti darbingi gyventojai, kurių namų ūkio pajamos neviršija namų ūkio skurdo rizikos ribos; vietos plėtros strategijos įgyvendinimo teritorijos gyventojai - verslininkai, kurie yra pradėję vietos plėtros strategijos įgyvendinimo teritorijoje vykdyti ūkinę komercinę veiklą ne anksčiau kaip prieš 1 metus iki pradėjimo dalyvauti projekto veiklose.  Veiksmu siekiama skatinti tikslinės teritorijos gyventojų verslumą bendradarbiaujant su besiribojančių vietovių vietos veiklos grupėmis: Klaipėdos rajono vietos veiklos grupe “Pajūrio kraštas” bei žuvininkystės vietos veiklos grupe (ŽVVG), veikiančia Klaipėdos miesto teritorijoje. Ketinimų protokolas dėl bendradarbiavimo su Klaipėdos rajono vietos veiklos grupe “Pajūrio kraštas” yra pasirašytas, o su ŽVVG – ne, nes 2016 m. vasario mėn. pradžioje dar nebuvo žinoma, kurios iš kelių įregistruotų ŽVVG parengta vietos plėtros strategija gaus finansavimą, todėl nebuvo galima sudaryti ketinimų protokolo. Susitarimas dėl bendradarbiavimo bus pasirašytas, kai tik paaiškės, kuri ŽVVG turės teisę įgyvendinti vietos plėtros strategiją.  Šiuo metu tikslinėje teritorijoje esančiuose prekybos įmonėse mažai prekiaujama, tikslinės teritorijos viešojo maitinimo įstaigose mažai naudojama, gamybos įmonėse mažai naudojama Klaipėdos regione užauginta/pagaminta produkcija/žaliavos. Veiksmo tikslas – sustiprinti ryšius tarp miesto verslininkų ir kaimo ūkininkų bei žvejų, siekiant versle naudoti vietos žaliavas; propaguoti natūralių ekologiškų produktų vartojimą ir sveiką gyvenimo būdą; formuoti klasterius, gaminančius originalius, regiono išskirtinumą pabrėžiančius, produktus; organizuoti bendrus pažintinius maršrutus turistams ir pan.  Planuojama supažindinti pradedančius tikslinės teritorijos verslininkus su galimybėmis pradėti ir plėtoti verslą naudojant vietos produktus/žaliavas/paslaugas, konsultuoti juos ir padėti surasti tiekėjus ir rinkas, užmegzti verslo ryšius, tikslinėje teritorijoje organizuoti verslo renginius, parodas, muges, kuriose būtų pristatoma vietos gamintojų produkcija.  Planuojama vykdyti vieną projektą, į veiklas planuojama įtraukti ne mažiau kaip 50 pradedančių verslą asmenų, organizuoti ne mažiau kaip 3 verslo renginius. | Veiksmui įgyvendinti per dvejus metus planuojama 114000,00 Eur. Lėšos bus naudojamos projekto dalyvių konsultavimui (vieno projekto dalyvio konsultavimo kaštai sudarys apie 600 Eur), trijų renginių organizavimui planuojama 70 000 Eur (išlaidas sudarys patalpų (jei renginiai bus organizuojami patalpose, o ne lauke) nuoma, įrangos nuoma, renginių rinkodara ir reklama, seminarų organizavimo išlaidos). Kitos projektų išlaidos – projekto vykdytojų patiriamos patalpų ir personalo išlaikymo, informacijos sklaidos, rinkodaros priemonių kūrimo, projektų administravimo išlaidos ir pan |
| 1.2.1. Neformaliojo profesinio ugdymo ir integravimo į darbo rinką paslaugų teikimas neaktyviems darbo rinkoje asmenims, siekiant parengti paklausių profesijų specialistus ir sudaryti prielaidas darbo vietų kūrimui | Veiksmo tikslinė grupė – neaktyvūs gyventojai (prioritetą teikiant jaunimui, moterims, ilgalaikiams bedarbiams).  Veiksmu siekiama padėti tikslinėje teritorijoje veikiančioms įmonėms bei įstaigoms “užsiauginti” joms reikalingų profesijų specialistus. Planuojama vykdyti šias veiklas: neformalus profesinis ugdymas, praktinių įgūdžių įgijimas darbo vietoje, informavimas, konsultavimas, tarpininkavimas ar kita pagalba įdarbinant, įtraukiant į neformalųjį švietimą.  Pagal galimų pareiškėjų pateiktus projektinius pasiūlymus matyti, kad tikslinėje teritorijoje stinga kūrybinių industrijų srities techninio aptarnavimo specialistų - technikų (dirbančių su garso, šviesos, scenografijos, medijų technika), todėl planuojama vykdyti projektą, nukreiptą į tokių specialistų parengimą. Tokia mokymo programa būtų ypač aktuali darbo rinkoje kol kas dar neaktyviems techninių specializacijų aukštųjų mokyklų studentams, nes jie galėtų įgyti siauresnės paklausios specializacijos įgūdžius ir įsidarbinti kultūros įstaigose – teatruose, koncertinėse įstaigose, renginių organizavimo įmonėse ir pan.  Kiti planuojami projektai būtų nukreipti į kitų tikslinės teritorijos verslininkams ir viešo sektoriaus įstaigoms reikalingų specialistų parengimą, suteikiant neformalaus profesinio ugdymo bei praktinio mokymo darbo vietoje paslaugas.  Į neformaliojo profesinio ugdymo programas, praktiką darbo vietoje planuojama įtraukti apie 120 asmenų. Planuojama, kad pasibaigus projektams, įdarbintų ar pradėjusių individualią veiklą asmenų skaičius sudarys ne mažiau kaip 30.  **Paaiškinimas, kodėl strategijoje veiksmas iš karto neskaidomas į tris dalis**: norima suplanuoti stambesnes priemones, siekiant neišskaidyti finansavimo apimties ir neužkirsti kelio originalioms projektų idėjoms. | Veiksmui įgyvendinti planuojama 171000,00 Eur penkeriems metams.  Projektų įstaigas sudarytų patalpų išlaikymo išlaidos; baldų, įrangos įsigijimo išlaidos; neformalaus ugdymo paslaugų įsigijimo išlaidos; mokymo priemonių įsigijimo išlaidos; projekto dalyvių – mokinių kelionės ir maitinimo išlaidos; darbdavio darbo vietoje patirtos praktinio darbo įgūdžių įgijimo ar ugdymo darbo vietoje organizavimo išlaidos; projekto administravimo išlaidos. Vieno projekto dalyvio dalyvavimo mokymo ir praktinių įgūdžių ugdymo programose kaštai sudarys apie 1000 Eur. |
| 1.2.2. Kompleksinės paramos teikimas SVV įmonėms, įdarbinančioms socialinės rizikos asmenis | Tikslinė grupė – socialinę atskirtį patiriantys darbingi ir neaktyvūs gyventojai. Veiksmo esmė – motyvuoti verslininkus įdarbinti socialinės rizikos asmenis – grįžusius iš įkalinimo įstaigų, kenčiančius nuo priklausomybių, asocialaus elgesio (benamiai, valkataujantys, socialinės rizikos šeimų suaugę asmenys ir pan.). Įmonėms per projekto vykdytoją – tarpininką būtų teikiamos konsultavimo paslaugos, parama darbo vietos sukūrimui, neformaliam profesiniam švietimui, darbuotojų apmokymui darbo vietoje ar verslo pradžiai (jei įmonė pradeda veiklą). Įgyvendinant priemonę bus bendradarbiaujama su Klaipėdos miesto savivaldybės Socialinės paramos skyriumi, Probacijos tarnyba ir kitomis institucijomis. Veiksmu siekiama konsultuoti ne mažiau kaip 8, paremti ne mažiau kaip 4 įmones, įdarbinti ne mažiau kaip 7 socialinės rizikos asmenis. | Veiksmui įgyvendinti per 3 metus planuojama 62700 Eur. Skaičiuojant lėšų poreikį, laikytasi prielaidos, kad parama vienam verslą pradedančiam subjektui negali viršyti 10 tūkst. Eur, todėl 4 įmonėms, kurios pasiryš įdarbinti socialinės rizikos asmenis, iš viso planuojama skirti 40 tūkst. Eur. Kitą projekto lėšų sudaro projekto vykdytojo – tarpininko patiriamos išlaidos projekto dalyvių mokymams, konsultacijoms, patalpų, personalo išlaikymui, informacijos sklaidai, projekto administravimui ir pan. |
| 2.1.1. Naujų darbo su jaunimu formų įgyvendinimas tikslinėje teritorijoje, siekiant sudaryti sąlygas socialinę atskirtį patiriančių jaunuolių savirealizacijai per profesinį orientavimą, savanorystę ir sociokultūrines veiklas | Veiksmo tikslinė grupė – socialinę atskirtį patiriantys darbingi gyventojai ir darbingų gyventojų šeimos nariai. Veiksmo esmė – įkurti atvirą jaunimo centrą, kurio klientai būtų socialinę atskirtį patiriantys, tikslinėje teritorijoje gyvenantys, jaunuoliai. Veiksmo įgyvendinimo laikotarpiu jaunimo centre planuojama užimti apie 120 jaunuolių, sudarant jiems sąlygas dalyvauti profesinio orientavimo, darbinės praktikos, savanorystės, sociokultūrinėse veiklose. Planuojamos novatoriškos darbo su jaunimu formos – darbas su jaunimu gatvėje, siekiant pritraukti jaunuolius į atvirą jaunimo centrą, tarpininkauti gaunant įvairias viešąsias paslaugas; mobilaus jaunimo centro paslaugų organizavimas viešosiose tikslinės teritorijos erdvėse. Vienas svarbiausių veiksmo tikslų yra sumažinti jaunimo nusikalstamumo lygį tikslinėje teritorijoje, nukreipti jaunimą į prasmingas veiklas. | Planuojama įgyvendinti vieną projektą, kurio lėšų poreikis per 6 metus sudarys 210900 Eur. Numatomos šios išlaidos: patalpų einamasis remontas (21 tūkst. Eur, ne daugiau kaip 10 proc. projekto vertės); baldų, įrangos įsigijimas, transporto priemonės nuoma (mobilaus jaunimo centro paslaugų teikimui) (šiai išlaidų grupei planuojama apie 50 tūkst. Eur), veiklų organizavimui (planuojama 120 tūkst. Eur, vieno tikslinės grupės asmens dalyvavimo veiklose kaštai sudarys apie 1000 Eur per projekto įgyvendinimo laikotarpį). interneto svetainės sukūrimui. Likusias projekto išlaidas sudarys patalpų išlaikymo, viešinimo (interneto svetainės sukūrimo ir pan.), projekto administravimo kaštai. |
| 2.1.2. Prevencinių veiklų socialinę atskirtį patiriantiems, delinkventinio elgesio vaikams ir jaunuoliams organizavimas | Veiksmo tikslinė grupė – socialinę atskirtį patiriantys darbingi gyventojai ir darbingų gyventojų šeimos nariai. Įgyvendinant veiksmą planuojama į prevencines veiklas įtraukti ne mažiau kaip 60 delinkventinio elgesio vaikų ir jaunuolių, parengti ne mažiau kaip 10 savanorių darbui su šia tiksline grupe. Siekiama organizuoti prasmingus vaikų ir jaunuolių laisvalaikio užsiėmimus – profesinį orientavimą, sporto, turizmo, kultūros veiklas, susitikimus su įdomiais žmonėms, keliones, ekskursijas, vasaros stovyklas. | Lėšų poreikis veiksmui įgyvendinti sudaro 91200 Eur per 4 metus. Planuojamos išlaidos savanorių parengimui ir savanoriškos veiklos organizavimui, savanorių koordinatoriaus darbo vietai išlaikyti (vienam savanoriui parengti ir savanoriškai veiklai organizuoti reikalinga lėšų suma sudarys apie 600 Eur), veikloms vykdyti reikalingos įrangos nuomai/įsigijimui, transporto priemonių nuomai, kuro išlaidoms, viešojo transporto išlaidoms, transporto nuomos išlaidos, bilietų įsigijimui į mokamus objektus kelionių metu, patalpų nuomos ir kitos išlaidos sporto ir kultūros užsiėmimams organizuoti. Įvertinus aukščiau išvardintas išlaidas (išskyrus savanorių rengimą) vieno dalyvio (delinkventinio elgesio vaiko/jaunuolio) užimtumo projekto metu kaštai sudarys 1200 Eur. Kitas išlaidas sudarys projekto administravimo, informacijos sklaidos ir panašios išlaidos. |
| 2.2.1. Savigalbos grupių, psichosocialinių, sociokultūrinių bei krizių įveikimo paslaugų teikimas savanorystės pagrindais neįgaliesiems ir dėl ligos krizę patiriantiems asmenims ir jų artimiesiems | Veiksmo tikslinė grupė – socialinę atskirtį patiriantys darbingi gyventojai ir darbingų gyventojų šeimos nariai. Įgyvendinant šį veiksmą, bus teikiama kompleksinė psichosocialinė pagalba neįgaliesiems, krizėje esantiems ligoniams ir jų artimiesiems siekiant užtikrinti kokybišką jų socialinį gyvenimą bendruomenėje. Teikiant psichologinę, sveikatinimo, praktinių žinių, savitarpio pagalbos grupių, meno terapijos pagalbą, skirtą sumažinti tikslinių grupių socialinę atskirtį, orientuojamasi ir į psichinių bei dvasinių sutrikimų prevenciją. Veikloms vykdyti bus pasitelkti savanoriai.  Įgyvendinant veiksmą planuojama paslaugas suteikti ne mažiau kaip 300 asmenų (neįgaliųjų, dėl ligos krizėje esančių asmenų ir jų šeimų narių). | Lėšų poreikis veiksmui įgyvendinti sudaro 171 000 Eur per 6 metus. Numatomos išlaidos – priemonės veikloms: techninės priemonės, kanceliarinės prekės, įvairi įranga ir technika; patalpų ir priemonių nuoma; transporto nuoma ir išlaidos kurui; savanorių parengimas (vieno savanorio parengimo ir savanoriškos veiklos organizavimo kaštai sudarys apie 600 Eur) projektų administravimo išlaidos. |
| 2.2.2. Savanoriškos pagalbos organizavimas, teikiant socialines paslaugas neįgaliesiems jų namuose ir atokvėpio paslaugas asmenims, prižiūrintiems šeimos narius su negalia | Veiksmo tikslinė grupė – socialinę atskirtį patiriantys darbingi gyventojai ir darbingų gyventojų šeimos nariai. Veiksmą siūloma įgyvendinti, nes tikslinės teritorijos šeimoms, turinčioms neįgalius šeimos narius (ypatingai – vaikus), yra labai reikalingos savipagalbos, psichosocialinės, tarpininkavimo ir informavimo gaunant socialines paslaugas bei jų namuose ar dienos užimtumo centre suteikiamos atokvėpio paslaugos. Atokvėpio paslauga – tai savanoriškais pagrindais dirbančių asmenų suteikiama visapusiška neįgaliojo priežiūra, kai jo šeimos nariai laikinai, dėl tam tikrų priežasčių, negali jo prižiūrėti. Išplėtojus atokvėpio paslaugą neįgalų šeimos narį prižiūrinčiam asmeniui būtų suteikta galimybė bent trumpam ištrūkti iš namų (veiksmo įgyvendinimo metu atokvėpio paslaugos būtų teikiamos tik dienos metu) – sutvarkyti neatidėliotinų reikalų, mokytis, ieškoti darbo. Įgyvendinant veiksmą planuojama parengti 50 savanorių ir suteikti visokeriopą pagalbą ne mažiau kaip 120 asmenų – neįgaliųjų ir jų šeimos narių. Atokvėpio paslaugos bus teikiamos laikantis socialinių paslaugų kataloge nurodytų reikalavimų dėl trumpalaikės socialinės globos. | Lėšų poreikis – 91200 Eur per 5 metus. Planuojamos išlaidos – patalpų remontui (ne daugiau 10 proc. projekto vertės, apie 9 tūkst. Eur), baldų ir įrangos įsigijimui, patalpų išlaikymui, personalo išlaikymui (savanorių koordinatorius), savanorių parengimui (planuojami vieno savanorio parengimo kaštai – apie 600 Eur), neįgaliesiems pritaikytos įrangos įsigijimas (laiptų kopikliai, nuovažos, specialūs baldai), transporto išlaidos (nuoma, kuras), užimtumo veiklų organizavimas, projekto administravimo išlaidos. |
| 2.3.1. Savanoriškos pagalbos teikimas socialinę atskirtį patiriantiems senyvo amžiaus asmenims | Veiksmo tikslinė grupė – socialinę atskirtį patiriantys darbingi gyventojai ir darbingų gyventojų šeimos nariai. Veiksmą siūloma įgyvendinti, nes tikslinėje teritorijoje gyvenantiems socialinę atskirtį patiriantiems – vienišiems, artimųjų apleistiems ar skurde gyvenantiems senyvo amžiaus asmenims reikalinga savanorių, galinčių su jais pabendrauti, pagelbėti kasdienėje buityje, pagalba.  Planuojama parengti ne mažiau kaip 20 savanorių ir teikti pagalbą ne mažiau kaip 50 asmenų jų namuose ar dienos užimtumo centre. Senoliams planuojama teikti maitinimo organizavimo, psichosocialines (bendravimas su savanoriais, bendraamžiais, kaniterapija), sociokultūrines paslaugas, organizuoti tarpininkavimą tvarkant reikalus (gaunant viešąsias paslaugas) įvairiose institucijose. | Veiksmui įgyvendinti planuojama 91200 Eur per šešerius metus. Planuojamos išlaidos – savanorių parengimas (numatoma apie 600 Eur vieno savanorio parengimui ir veiklų organizavimui), priemonių maitinimo organizavimui įsigijimas (indai, įrankiai, buitinė technika ir pan.), neįgaliųjų integracijos priemonių įsigijimui (nuovažų, laiptų kopiklių ir pan.), transporto išlaidoms, personalo išlaikymui (darbuotojai, kurie vykdys savanorių koordinavimo, tarpininkavimo gaunant viešąsias paslaugas funkcijas), sociokultūrinių veiklų organizavimui, projekto administravimui. |
| 2.3.2.Socialinės rizikos asmenų (šeimų), tarp jų ir pabėgėlių, integravimo į visuomenės gyvenimą iniciatyvų įgyvendimas | Veiksmo tikslinė grupė – socialinę atskirtį patiriantys darbingi gyventojai ir darbingų gyventojų šeimos nariai. Veiksmą siūloma įgyvendinti dėl šių priežasčių: 1) tikslinėje teritorijoje gyvena nemažai socialinės rizikos asmenų ir šeimų (daugiausiai tokių asmenų gyvena Žvejybos uosto gyvenamajame rajone, Šilutės pl. ir kitose vietose esančiuose bendrabučiuose savivaldybės socialiniuose būstuose); 2) tikslinėje teritorijoje labai aktuali elgetaujančių, benamių asmenų problema – mieste trūksta paslaugų šiai marginaliai visuomenės grupei, ypač higienos paslaugų; 3) tikėtina, kad Klaipėdos mieste bus poreikis vykdyti pabėgėlių integraciją. Pabėgėlių priėmimo centras 2015 m. rugsėjo mėn. kreipėsi į Klaipėdos m. savivaldybę su siūlymu Klaipėdos mieste vykdyti prieglobstį gavusių užsieniečių integraciją, Klaipėdos m. savivaldybės taryba 2015 m. spalio mėn. sprendimu Nr. T-269 pritarė tam ir nustatė kvotą, kiek pabėgėlių gali priimti miestas.  Įgyvendinant veiksmą numatoma vykdyti keletą projektų, kurių metu bus vykdomos veiklos:  1) Socialinės rizikos asmenų, grįžusių iš įkalinimo resocializacija. Asmenys, grįžę iš įkalinimo įstaigų susiduria su neigiamu socialiniu statusu. Resocializacijos programos kryptingomis socialinėmis, pedagoginėmis, psichologinėmis, ugdymo ar kitomis priemonėmis padeda tokiems žmonėms integruotis į visuomenę. Norima vykdyti iš įkalinimo įstaigų grįžusių žmonių integraciją per profesinių įgūdžių ugdymą, darbinę reabilitaciją. Planuojama vykdyti socialinio verslo centro veiklas, centre šie asmenys galėtų ugdyti darbinius įgūdžius (planuojama mokyti įvairių amatų), užsidirbti pragyvenimui, jiems būtų teikiamos ir kitos socialinės paslaugos.  2) Socialinės pagalbos suteikimas benamiams asmenims: higienos paslaugų teikimas, maitinimo paslaugų organizavimas, tarpininkavimas gaunant socialines ir kitas paslaugas;  3) Pagalba socialinės rizikos šeimoms, siekiant integruoti tokių šeimų suaugusius asmenis į darbo rinką, pagelbėti atsikratyti žalingų įpročių, vaikams teikiant užimtumo paslaugas;  4) Pagalba pabėgėliams suteikiant jiems integravimo į Klaipėdos m. bendruomenę paslaugas: kalbos kursų organizavimas, tarpininkavimas gaunant socialines ir kitas paslaugas;  5) Savanorių pritraukimas į aukščiau išvardintas veiklas, jų mokymas, veiklų organizavimas.  Planuojama į veiklas įtraukti ne mažiau kaip 120 socialinę atskirtį patiriančių asmenų, parengti ne mažiau kaip 20 savanorių.  **Paaiškinimas, kodėl strategijoje veiksmas iš karto neskaidomas į kelias dalis:** norima suplanuoti stambesnes priemones, siekiant neišskaidyti finansavimo apimties ir neužkirsti kelio originalioms projektų idėjoms. | Veiksmui įgyvendinti planuojama 193800 Eur per šešerius metus. Išlaidos planuojamos patalpų remontui (ne daugiau kaip 10 proc. nuo kiekvieno projekto bendros vertės) arba patalpų nuomai (jei pareiškėjams nepavyks gauti patalpų panaudai), baldų ir įrangos įsigijimui, savanorių parengimui (numatoma apie 600 Eur vieno savanorio parengimui ir veiklų organizavimui), transporto išlaidoms, personalo išlaikymui (darbuotojai, kurie vykdys neformalaus profesinio ugdymo, savanorių koordinavimo, tarpininkavimo gaunant viešąsias paslaugas funkcijas), projektų administravimui. |
| 2.3.3. Informacijos sklaidos ir tarpininkavimo gaunant socialines bei kitas paslaugas socialinę atskirtį patiriantiems asmenims paslaugų plėtojimas | Veiksmo tikslinė grupė – socialinę atskirtį patiriantys darbingi gyventojai ir darbingų gyventojų šeimos nariai. Veiksmą vykdyti yra tikslinga, nes atlikus reprezentatyvią tikslinės teritorijos gyventojų apklausą paaiškėjo, kad gyventojams labai trūksta informacijos apie įvairių institucijų teikiamas socialines ir kitas paslaugas socialinę atskirtį patiriantiems žmonėms. Veiksmo įgyvendinimo metu planuojama šešerius metus gyventojams teikti “informacijos ir tarpininkavimo gaunant paslaugas biuro” paslaugas. Reikalinga parengti duomenų bazę apie Klaipėdos mieste valstybės, savivaldybės, nevyriausybinių organizacijų, privataus sektoriaus teikiamas socialines ir kitas paslaugas, kurios duomenys būtų nuolatos atnaujinami ir patalpinti specialioje internetinėje svetainėje. Informaciją planuojama teikti telefonu, elektroniniu paštu, konsultuoti ateinančius į biurą, platinti informaciją per vietos žiniasklaidą, lankstinukus. Gyventojams, patiriantiems socialinę atskirtį, būtų teikiamos ne tik informavimo, konsultavimo paslaugos, bet ir tarpininkaujama gaunant paslaugas. | Veiksmui įgyvendinti planuojama 85500 Eur per šešeris metus. Planuojama įgyvendinti vieną projektą. Lėšos planuojamos biuro patalpų išlaikymui, kanceliarinėms prekėms, įrangos įsigijimui, neįgaliųjų integracijos priemonių (laiptų kopiklių, nuovažų ir pan.) įsigijimui darbuotojų darbo užmokesčiui, projekto administravimui. |
| Vietos plėtros strategijos administravimas |  | Vietos plėtros strategijos administravimui planuojama 160 tūkst. Eur šešeriems metams ir keturiems mėnesiams. Planuojamos išlaidos darbuotojų darbo užmokesčiui (darbo užmokesčio, įskaičiuojant visus susijusius mokesčius, išlaidos sudarys apie 118,4 tūkst. Eur), buhalterinei apskaitai vykdyti, patalpų išlaikymui, baldų, kompiuterinės technikos įsigijimui, VVG narių ir pareiškėjų mokymams, ekspertų (projektų vertinimui) paslaugų įsigijimui, interneto svetainės sukūrimui ir palaikymui ir pan. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_